RSG en JJ se nuwe tuingids is op die rak - RSGplus
RSG en JJ se nuwe tuingids is op die rak
Gepubliseer op 15/12/2014.
Só lyk die omslag van RSG en tuinboukindige JJ van Rensburg se splinternuwe tuingids Elke seisoen is jou beste seisoen.
Elke seisoen is jou beste seisoen is ’n volkleur praktiese gids oor hoe om jou tuin heeljaar op sy beste te laat vertoon. Al die noodsaaklike tuintake, vaardighede en tegnieke word saamgevat in een boek.
• Die seisoen-tot-seisoen benadering van die boek maak dit maklik vir alle tuiniers om die nodige take in die tuin te verrig soos en wanneer dit nodig is.
• Elke seisoen se tuintake vir eenjariges, meerjariges en bolplante, struike, bome en rankplante, die grasperk, binnenshuise plante en potplante word bespreek.
• Basiese, maar tog belangrike tuintake en vaardighede, word stap-vir-stap in inligting-kassies bespreek: soos rose snoei, kunsmistoediening, saai van saad en meer.
• Grondvoorbereiding, water gee en voeding van die tuin is van kardinale belang en word kortliks en op ’n eenvoudige wyse verduidelik sodat enigeen die raad kan volg.
• ’n Geïllustreerde gids tot die algemene peste en siektes en behandeling daarvan.
• Pragfoto’s van seisoene se ‘trefferplante’ oor ’n dubbelblad – nie net vir inspirasie nie – ook vir vooraf beplanning vir kleur in die tuin, reg deur die jaar.
• ’n Algemene tuinplantlys agter in die boek bevat hope inligting, in die vorm van simbole, oor die vereistes en gebruike van die meer as 300 plante vermeld in die boek.
• Die skoon, lesersvriendelike uitleg en pragtige kleurfoto’s en illustrasies maak die boek ’n plesier om te lees en te gebruik. Meer oor die skrywer: JJ van Rensburg is ’n gerekende tuinboukundige met twintig jaar ervaring in die groen bedryf by Garden World, en is veral bekend vir sy radio- en televisieoptredes en bydraes tot die tuinbou-rubrieke van verskeie tydskrifte. In die Groenvingers-insetsel van die immersgewilde program Brêkfis met Derrich Saterdagoggende op RSG gesels JJ tuinsake met Derrich Gardner al vir sewe jaar lank, en beantwoord hy ook luisteraars landswyd se kwelvrae oor tuinprobleme. Baie van die raad en wenke in hierdie boek spruit uit hierdie gewilde radioprogram. Met dié boek deel hy sy passie en bewys hy tuinmaak is nie so moeilik en ingewikkeld nie. Hierdie boek is in samewerking met Tinus Oberholzer geskryf.
Briza Publications PO Box 11050, Queenswood, 0121, South Africa • Tel: +27 (12) 329-3896 • Fax: +27 (12) 329-4525 E-mail: books@briza.co.za • Website: www.briza.co.za • Bookshop: 121 Soutpansberg Road, Riviera, Pretoria, RSA
Luister hier na een van JJ van Rensburg se gereelde bydraes op BRêKFIS MET DERRICH.
Nuwe voorlesing is liefdesroman